Kim Edberg Andersen (DD), 2024-10-24:
I Danmarksdemokraterne synes vi jo faktisk godt om intentionen og overskriften.
Vi skal sikre os, at vi ikke importerer varer lige fra mælk til kakaobønner eller palmer, og hvad der nu kunne vokse i en skov, fra områder, hvor det er blevet fældet efter den 1. januar 2021.
Der er jo ikke nogen, der egentlig kan være uenig i intentionen.
Det er vi heller ikke i Danmarksdemokraterne.
Det er en rigtig god intention.
Det, som er den primære grund til, at vi ikke kommer til at støtte det, er, at det er endnu et forslag, hvor vi laver en masse administration.
Det er træls, at fru Theresa Scavenius nærmest tog ordene ud af munden på mig.
For vi har lige set på kvælstofområdet, at vi har fået en kritik om, at lige nøjagtig den her form for tilsyn pænt sagt skader mere, end det gavner.
Og så kommer der et lovforslag her, hvor der er mellem halvanden og tre siders bemyndigelser til højre og venstre, i forhold til at ministeren bare finder nogle gode løsninger senere hen, og så behøver Folketinget i øvrigt heller ikke at se mere til det.
Det generer mig egentlig lidt, og det ved ministeren også godt.
Selvfølgelig skal vi alle sammen bidrage til ikke at fælde et træ i Amazonas for at få det lagt på som parket på Nørrebro.
Selvfølgelig skal vi ikke det.
Jeg vil bare også sige som håndværker, at kunderne er ret bevidste om det, og langt de fleste firmaer er i gang med en eller anden form for en due diligence.
Jeg tror ikke på, at den 20 mio. kr. dyre løsning, hvor 18 mio. kr. af dem til at starte med går direkte i statskassen, på sigt er en løsning.
Erhvervet er jo i forvejen dem, der bliver ramt af det her.
Så synes vi måske, at det kunne tjene regeringen til ære at sige: Okay, skal vi ikke lige stikke fingeren i jorden se, om ikke det her kommer til at virke sig selv?
Hvis man har tænkt sig at indføre noget med kontrol, hvorfor så ikke i det mindste bare lægge det ud på tre siders blankoskrift til ministeren i et meget langt lovforslag, hvor vi så egentlig som Folketing ikke rigtig ved, hvad det er, der bliver indført?
Det er ikke, fordi jeg ikke stoler på hr. Jeppe Bruus som minister.
Men han er jo en forholdsvis ny minister på det her område, og jeg vil jo gerne se, om han magter opgaven lige så godt, som han gjorde som skatteminister.
Fra Danmarksdemokraternes side er vi helt klart med på intentionen.
Vi kan også godt se, hvor folk kommer fra, når de gerne vil det her.
Vi tror, at man lige skal prøve at give markedet lidt mere tid til at lave den due diligence.
Jeg tror faktisk, de gerne vil.
Jeg tror, mange af dem er i gang.
En ting er helt sikkert, nemlig at gør vi det på den her måde, går vi lige i retning af det, som vi får at vide ikke virker på kvælstofområdet.
Vi laver nemlig præcis det samme nu på det her område, hvis vi siger ja til det her, som vi lige har fået at vide ikke virker på kvælstofområde.
Så i Danmarksdemokraterne synes vi, at det er dejligt, at ministeren er kommet godt i gang med en god intention.
Lad det blive ved det, og lad os så lade være med at stemme lovforslaget igennem.
Det giver ingen mening.
Det er bare en fordyrende udgift for vores erhvervsliv, og med 606 mio. kr., som de i forvejen kan forvente at skulle finde ekstra, giver det ikke meget mening at lægge 20 mio. kr. oveni.